1. ปัจจัยความเสี่ยง

ในการดำเนินธุรกิจของบริษัทฯ
อาจมีเหตุการณ์ที่ไม่แน่นอนเกิดขึ้นส่งผลกระทบในด้านลบต่อการบรรลุเป้าหมายของบริษัทฯ
โดยมีโอกาสเกิดขึ้นได้จากปัจจัยภายในและภายนอกที่ไม่สามารถควบคุมได้
ไม่ว่าเป็นความเสี่ยงด้านกลยุทธ์ ด้านการปฏิบัติงานและด้านการเงิน
ดังนั้นการเตรียมความพร้อมในการรองรับเหตุการณ์ที่เกิดขึ้นเพื่อลดความเสี่ยงที่จะทำให้เกิดความเสียหายและผลกระทบต่อเป้าหมายของบริษัทฯ
จึงจำเป็นอย่างยิ่งต่อการดำเนินงานของบริษัทฯ

บริษัทฯ มีคณะกรรมการบริหาร กรรมการผู้จัดการ และผู้จัดการของฝ่ายต่าง ๆ
ทำหน้าที่ในการประเมินและวิเคราะห์ความเสี่ยง
รวมทั้งแนวโน้มหรือเหตุการณ์ที่อาจเกิดขึ้นและเป็นอุปสรรคต่อการดำเนินธุรกิจอันมีผลกระทบต่อบริษัทฯ
โดยมีรายละเอียดของความเสี่ยงและมาตรการในการจัดการของบริษัทฯ ดังนี้

1.  ความเสี่ยงในการไม่ได้รับผลตอบแทนในรูปของเงินปันผล

บริษัทฯ มีผลขาดทุนสะสมทำให้บริษัทฯ
ไม่สามารถจ่ายเงินปันผลให้กับผู้ถือหุ้นได้ตามกฎหมายโดยผู้ถือหุ้นมีความเสี่ยงที่จะไม่ได้รับเงินปันผลตามนโยบายเงินปันผลที่กำหนดไว้อีกช่วงระยะเวลาหนึ่ง
จนกว่าบริษัทฯ จะล้างขาดทุนสะสมได้หมด

2.  ความเสี่ยงในการสูญเสียรายได้บางส่วนจากการแข่งขันทางธุรกิจ

เนื่องจากธุรกิจหลักของบริษัทย่อย คือ ธุรกิจโรงแรม ซึ่งเป็นธุรกิจที่มีการแข่งขันสูงมาโดยตลอด
สาเหตุจากจำนวนผู้ประกอบการที่เพิ่มมากขึ้น รวมทั้งการปรับตัวและพัฒนาการของผู้ประกอบการเดิม
และประกอบกับปัญหาเศรษฐกิจ การเมือง และปัญหาอุทกภัยที่มีมาอย่างต่อเนื่องในช่วง 2-3
ปีที่ผ่านมา บริษัทย่อยจึงมีความเสี่ยงอาจจะส่งผลให้รายได้ลดลง

อย่างไรก็ตาม บริษัทย่อยได้ตระหนักถึงสภาวะการแข่งขันและปัญหาต่าง ๆ
ที่เกิดขึ้นมาโดยตลอดจึงได้ให้ความสำคัญกับการพัฒนาและการอบรมบุคลากรอย่างต่อเนื่อง
รวมถึงคุณภาพของการให้บริการอย่างดีเพื่อให้แข่งขันกับผู้ประกอบการรายอื่นได้

3.  ความเสี่ยงด้านวัตถุดิบ

วัตถุดิบหลักที่บริษัทใช้ในการผลิต คือ ทองแดงและแผ่นอลูมิเนียม ซึ่งต้องนำเข้าจากต่างประเทศ
ในปี 2554 ราคาทองแดงและอลูมิเนียมในตลาดโลกปรับตัวตามภาวะเศรษฐกิจ โดยในช่วงปี 2554
ราคาวัตถุดิบปรับตัวเพิ่มขึ้นอย่างต่อเนื่อง บริษัทฯ จึงมีความเสี่ยง
ในแง่การเปลี่ยนแปลงปริมาณของวัตถุดิบในแต่ละปีที่จะเข้าโรงงาน
และราคาวัตถุดิบซึ่งมีผลต่อต้นทุนการผลิตของบริษัทฯ โดยตรง

ในปี 2555 นี้ บริษัทฯ อาจจะต้องเผชิญกับต้นทุนการผลิตที่ปรับตัวสูงขึ้น เนื่องจาก
ค่าแรงงานจะมีการปรับตัวสูงขึ้นตามอัตราค่าแรงขั้นต่ำของประเทศ นอกจากนี้ขนส่ง
รวมถึงอุปกรณ์บรรจุภัณฑ์ ที่เป็นส่วนหนึ่งของต้นทุนหลัก มีแนวโน้มปรับตัวสูงขึ้นตามอัตราเงินเฟ้อ
โดยอาจจะทำให้ต้นทุนปรับสูงขึ้นถึงร้อยละ 9

ดังนั้น เพื่อลดความเสี่ยงด้านราคา และการขาดแคลนวัตถุดิบที่อาจเกิดขึ้นในอนาคต บริษัทฯ
ได้ติดตามราคาวัตถุดิบอย่างใกล้ชิด ตลอดจนบริหารสินค้าคงเหลือให้อยู่ในระดับที่เหมาะสม
ไม่ให้เกิดภาวะเสี่ยงต่อการขาดแคลนวัตถุดิบ รวมถึงการสร้างสัมพันธภาพที่ดี
ที่มีมานานกับผู้ขายทองแดงและอลูมิเนียม และบริษัทฯ พยายามจัดหาผู้จำหน่ายวัตถุดิบเพิ่มขึ้น
เพื่อลดความเสี่ยงดังกล่าว

4.  ความเสี่ยงด้านอัตราแลกเปลี่ยนเงินตราต่างประเทศ

บริษัทฯ มีการนำเข้าวัตถุดิบ เครื่องจักรอุปกรณ์จากต่างประเทศ
และมีการส่งออกสินค้าไปยังต่างประเทศด้วย ความผันผวนของอัตราแลกเปลี่ยน
จึงมีผลกระทบทั้งต่อรายได้และต้นทุนของบริษัทฯ ดังนั้นเพื่อลดความผันผวนของอัตราแลกเปลี่ยน
บริษัทฯ จึงใช้เครื่องมือทางการเงิน ได้แก่ Natural Hedging
โดยจัดให้รายจ่ายเป็นเงินสกุลเดียวกับรายได้ให้มากที่สุด
และการทำสัญญาซื้อขายเงินตราต่างประเทศเพื่อช่วยลดผลกระทบดังกล่าวในจังหวะเวลาที่เหมาะสม

5.  ความเสี่ยงจากนโยบายการเปิดการค้าเสรีและการรวมกลุ่มทางการค้า

นโยบายการเปิดการค้าเสรีจะทำให้การแข่งขันตลาดภายในประเทศทวีความรุนแรงมากขึ้น
อย่างไรก็ตาม ทางบริษัทฯ
ได้ศึกษาผลกระทบดังกล่าวและเตรียมพร้อมสำหรับการเข้ามาของคู่แข่งจากต่างประเทศ
ด้วยการปรับปรุงคุณภาพผลิตภัณฑ์
เพิ่มประสิทธิภาพของกระบวนการผลิตและขยายฐานการส่งออกให้กว้างขึ้น
โดยเฉพาะประเทศในกลุ่มตะวันออกกลาง

6.  ความเสี่ยงจากการพึ่งพิงผู้จัดจำหน่ายวัตถุดิบรายใหญ่หรือน้อยราย

ในปี 2554 บริษัทสั่งซื้อท่อทองแดงจากผู้จัดจำหน่ายรายใหญ่ 3 ราย คิดเป็นยอดการสั่งซื้อร้อยละ
42.39 ร้อยละ 18.74 และร้อยละ 18.30 ของยอดการสั่งซื้อท่อทองแดงทั้งหมด
และสั่งซื้ออลูมิเนียมจากผู้จัดจำหน่ายรายใหญ่ 3 ราย โดยมียอดการสั่งซื้อคิดเป็นร้อยละ 28.96
ร้อยละ 23.66 และร้อยละ 15.92 ของยอดการสั่งซื้ออลูมิเนียมทั้งหมด
เนื่องจากภาวะตลาดและราคาที่ผันผวนในช่วง 1-2 ปีที่ผ่านมา มีการปรับตัวเพิ่มขึ้นในอัตราที่สูงมาก
และเริ่มมีปัญหาการขาดแคลนทองแดงและอลูมิเนียมในตลาด ดังนั้นเพื่อให้มั่นใจว่ามีวัตถุดิบเพียงพอ
และลดความเสี่ยงในการขาดแคลนวัตถุดิบ
รวมทั้งควบคุมและรักษาระดับวัตถุดิบคงคลังให้มีปริมาณที่เหมาะสมกับการผลิต
บริษัทจึงมีการสั่งซื้อวัตถุดิบจากผู้จัดจำหน่ายจำนวนน้อยรายเพื่อเพิ่มอำนาจการต่อรอง
และส่วนลดจากการซื้อปริมาณมาก (Volume Discount)

7.  ความเสี่ยงจากการพึ่งพิงลูกค้ารายใหญ่

ในระยะเวลา 3 ปีที่ผ่านมา บริษัทไม่มีสัดส่วนการขายให้แก่ลูกค้ารายใดรายหนึ่งเกินกว่าร้อยละ 30
ของรายได้จากการขายรวม ซึ่งสามารถสรุปสัดส่วนการจำหน่ายสินค้าให้ลูกค้ารายใหญ่ 5
รายแรกของบริษัทในปี 2552 – 2554 ได้ดังนี้

สัดส่วนการจำหน่ายให้แก่ลูกค้ารายใหญ่ 5 รายแรก ในปี 2552 – 2554

  --------------------------------------- ---------- ---------- ----------
                                          ปี 2552     ปี 2553     ปี 2554

  สัดส่วนการขายให้แก่ลูกค้ารายใหญ่ 5 รายแรก*     61.99      66.02      63.59
  --------------------------------------- ---------- ---------- ----------

  * นับรวมลูกค้าที่เป็นตัวแทนจำหน่ายในต่างประเทศ

โดยลูกค้ารายใหญ่เหล่านี้ส่วนใหญ่เป็นลูกค้าที่มีความสัมพันธ์ที่ดีกับบริษัทมาเป็นเวลานาน
รวมทั้งบริษัทได้มีการร่วมพัฒนาผลิตภัณฑ์กับลูกค้ารายใหญ่ดังกล่าวมาโดยตลอด
และด้วยคุณภาพของสินค้าซึ่งได้รับการรับรองมาตรฐานจากสถาบันต่างๆ
ความสามารถในการตอบสนองความต้องการของลูกค้าได้อย่างรวดเร็วและมีประสิทธิภาพ
ทำให้บริษัทมั่นใจว่าจะสามารถรักษาฐานลูกค้าปัจจุบัน รวมทั้งขยายฐานลูกค้าใหม่ได้อย่างต่อเนื่อง

ทั้งนี้ ปัจจัยความเสี่ยงต่าง ๆ จะมีการพิจารณาทบทวน และคำนึงถึงผลกระทบ
และหามาตรการการปรับปรุงดำเนินการให้สอดคล้องกับสถานการณ์ที่เปลี่ยนแปลงไปในแต่ละช่วงเวลา
ทั้งนี้ เพื่อให้ธุรกิจโดยรวมสามารถแข่งขันได้ในระยะยาว